**2η εργασία**

**Γιάννης Παπαδόπουλος**

**"Οργάνωση διαθεματικού Σχεδίου Εργασίας (project) με ανάπτυξη 5 τουλάχιστον διαπολιτισμικών δραστηριοτήτων"**

**Θέμα του σχεδίου: «Μύθοι των λαών του κόσμου»**

**Το σχέδιο μπορεί να εφαρμοστεί στις μεγάλες τάξεις του Δημοτικού, Δ’,Ε’ και Στ’.**

**Διαθεματικότητα: Γλώσσα - Λογοτεχνία, Γεωγραφία, Εικαστικά,**

**Οι μύθοι (όπως και τα παραμύθια) αποτελούν πόλο έλξης για τα παιδιά. Είναι από τα θεμελιώδη στοιχεία της παράδοσης των λαών. Αποτελούν το φόντο των διαφόρων πολιτισμών και όλοι σχεδόν γνωρίζουν τους δικούς τους. Ο μύθος έχει σκοπό να διδάξει και γι΄ αυτό έχει μεγάλη παιδαγωγική αξία. Οι μύθοι και τα παραμύθια βρίσκονται πέρα από πολιτιστικές και φυλετικές διαφορές και μπορούν να μεταναστεύσουν πολύ εύκολα. Μπορούν να συνδέσουν μεταξύ τους λαούς χάρη στις ομοιότητες ορισμένων μοτίβων, προσώπων και χαρακτήρων.**

**Μπορούμε λοιπόν να γνωρίσουμε έναν λαό καλύτερα όταν γνωρίσουμε τους μύθους και τα παραμύθια του. Γνωρίζοντας το λαό αυτό ερχόμαστε σιγά σιγά και στη καλύτερη γνωριμία των μελών της μικροκοινωνίας του σχολείου –σε τάξεις με μαθητές από διάφορα πολιτισμικά περιβάλλοντα- και δημιουργούμε καλύτερες συνθήκες για γνωριμία μεταξύ των παιδιών και στον περιορισμό της απόρριψης και των συγκρούσεων.**

**Οι μαθητές μέσα από την οργάνωση διαθεματικών σχεδίων εργασίας μαθαίνουν να συζητούν και να δουλεύουν μαζί σύμφωνα με το ομαδοσυνεργατικό μοντέλο. Σέβονται ο ένας τον άλλον και μαθαίνουν να ακούν τη διαφορετική άποψη.**

**Βασικός σκοπός του σχεδίου είναι η επαφή και ενασχόληση των μαθητών με τους μύθους (και τα παραμύθια ενδεχομένως) της χώρας τους και άλλων λαών του κόσμου. Οι μαθητές έρχονται σε επαφή με τους μύθους άλλων χωρών και μαθαίνουν καλύτερα άλλους πολιτισμούς μέσα από την ενασχόληση με τη μυθολογία τους.**

**Επιμέρους στόχοι**

* **Καλλιέργεια γραπτού και προφορικού λόγου**
* **Γνωριμία με το πολιτισμικό περιβάλλον των συμμαθητών που προέρχονται από διαφορετικές χώρες και κατ’ επέκταση ανάπτυξη θετικού κλίματος σεβασμού προς αυτούς.**
* **Να γίνουν οι μαθητές «ερευνητές» και να μάθουν να συνεργάζονται με τους συμμαθητές τους σε ομαδικό επίπεδο**
* **Να συγκρίνουν μύθους των διάφορων λαών και να συνειδητοποιήσουν ότι υπάρχουν κοινά στοιχεία σε κάθε πολιτισμό**
* **Να εκφραστούν και να νιώσουν χαρά μέσα από τη συνεργασία στην ομάδα**
* **Ανάπτυξη κριτικής ικανότητας**
* **Ανακάλυψη της γνώσης από τους ίδιους τους μαθητές και καλλιέργεια αξιών και δεξιοτήτων μέσα από συμμετοχική δράση.**
* **Παρουσίαση και αξιολόγηση της εργασίας τους σε ολομέλεια**
* **Χρήση του διαδικτύου και του Η/Υ ως μέσο για ανακάλυψη και προσέγγιση της γνώσης**
* **Έκφραση και ψυχαγωγία των παιδιών μέσα από τα εικαστικά και το θεατρικό παιχνίδι. ( αυτοσχεδιασμός και αναπαραστάσεις μύθων)**

**Δραστηριότητες – στάδια ανάπτυξης του θέματος**

* **Συζητούμε το θέμα με τους μαθητές μας και αποσαφηνίζουμε την έννοια «μύθος». Μπορούμε να μιλήσουμε και για το παραμύθι και να ξεκαθαρίσουν τα παιδιά τις διαφορές τους. Παραδείγματα μπορούν και τα ίδια τα παιδιά να αναφέρουν και από την Ελλάδα αλλά και από τις χώρες από τις προέρχονται οι αλλοδαποί μαθητές της τάξης μας.**
* **Χωρίζουμε τα παιδιά σε ομάδες έρευνας και εργασίας. Οι ομάδες έρευνας θα βρουν μύθους της Ελλάδας αλλά και άλλων χωρών του κόσμου και οι ομάδες εργασίας θα χωρίσουν το υλικό σε κατηγορίες, δηλαδή θα ομαδοποιήσουν τους μύθους. Μπορούν για παράδειγμα να δημιουργήσουν ομάδες με μύθους που αφορούν στη δημιουργία του κόσμου (Πύρρα – Δευκαλίωνας), μύθοι με κατακλυσμό (Νώε) μύθοι με ζώα κλπ. Οι πληροφορίες και οι μύθοι θα βρεθούν από τα ίδια τα παιδιά μέσα από το διαδίκτυο (wikepedia, διάφορα site όπως** <http://www.bigmyth.com/> **) βιβλία, κασέτες και cd, ταινίες κλπ. Μέσα από διάφορες σελίδες στο διαδίκτυο οι μαθητές μπορούν να πλοηγηθούν σε ξένα site από τις χώρες προέλευσης των αλλοδαπών μαθητών, οι οποίοι θα κάνουν τις μεταφράσεις στους υπόλοιπους. Αυτό μπορεί και να τους καταξιώσει στα μάτια των υπόλοιπων συμμαθητών τους.**
* **Οι μαθητές διαβάζουν τους μύθους ή και τα παραμύθια που βρήκαν από τη χώρα μας και από διάφορες χώρες του κόσμου. Αυτή η ανάγνωση αποτελεί μέσο για την καλλιέργεια γλωσσικής έκφρασης. Οι μαθητές ασκούνται στην ακρόαση και στην ομιλία, καλλιεργείται η φαντασία και η αγάπη για τη Λογοτεχνία. Επίσης βελτιώνεται ο προφορικός λόγος καθώς και η μνήμη, ιδιαίτερα των μαθητών με Μαθησιακές Δυσκολίες. Σχολιάζουν και συζητούν τους μύθους και κρατούν σημειώσεις για τα σημαντικότερα σημεία. Μέσα από αυτή τη δραστηριότητα έρχονται σε επαφή με άλλους πολιτισμούς, ήθη και έθιμα όπως επίσης και με διάφορες μορφές έκφρασης.**
* **Τα παιδιά εντοπίζουν στον παγκόσμιο χάρτη τις χώρες εκείνες, τους μύθους των οποίων μελετούν. Χωρίζονται σε ομάδες και κάθε μια ασχολείται με διαφορετική χώρα, με τα ήθη και τα έθιμά της. Συζητούν στην ολομέλεια και κατασκευάζουν κολλάζ με εικόνες και στοιχεία που βρίσκουν μέσω του διαδικτύου.**
* **Οι μαθητές ασκούνται στη γραπτή έκφραση παραμυθιών, σε περίληψη μύθων που διάβασαν και γενικότερα σε ασκήσεις γραπτού λόγου με αφορμή μύθους που τους προσέλκυσαν το ενδιαφέρον. Μπορεί να γίνουν ομαδικές γραπτές εργασίες και κάθε ομάδα να εργαστεί με αφορμή το μύθο διαφορετικού λαού και στο τέλος να το παρουσιάσουν στην ολομέλεια της τάξης. Η παρουσίαση πέρα από την ανάγνωση του παραμυθιού ή του μύθου τους μπορεί να περιλαμβάνει και θεατρικό δρώμενο, παντομίμα ή όποιον άλλον τρόπο επιλέξουν τα παιδιά.**
* **Είναι δυνατόν να προγραμματιστεί επίσκεψη σε λαογραφικό μουσείο και μελέτη στο τμήμα με τα παραμύθια και τους μύθους. Ακόμα και παρακολούθηση θεατρικών παραστάσεων με γνωστούς μύθους και παραμύθια από όλο τον κόσμο**
* **Τελειώνουμε με την ανακοίνωση των συμπερασμάτων. Συζήτηση και αξιολόγηση των δραστηριοτήτων, για τα συναισθήματα των μαθητών για τις δυσκολίες που αντιμετώπισαν και γενικός αναστοχασμός. Μπορεί να συμφωνηθεί η παρουσίαση του υλικού που συγκεντρώθηκε σε επίπεδο σχολικής μονάδας ή ακόμα και να αποτελέσει μέρος της σχολικής γιορτής στο τέλος της χρονιάς.**

**Μέσα από αυτό το διαθεματικό σχέδιο εργασίας θεωρώ πως θα υπάρχουν πολλαπλά οφέλη σε τάξεις που φοιτούν αλλοδαποί μαθητές, καθώς θα συγκεντρωθούν μύθοι και παραμύθια από διάφορες χώρες, τα οποία θα αξιοποιηθούν παιδαγωγικά. Η επαφή με στοιχεία του πολιτισμού άλλων λαών θα δημιουργήσουν τις κατάλληλες συνθήκες για ειρηνική συνύπαρξη των μελών της σχολικής τάξης και μονάδας. Οι μαθητές θα κατανοήσουν τον εαυτό τους και τους άλλους και θα τους δοθούν οι ευκαιρίες να καταλάβουν καλύτερα τον κόσμο τους. Θα γνωρίσουν χαρακτηριστικά άλλων λαών μέσα από τη μυθολογία τους καθώς και θα αναγνωρίσουν τη διαφορετικότητα του καθενός.**